次韵和蘇子瞻贈王仲素寺丞
作者：劉攽
朝代：宋

paragraphs: 龍虎不受羈，鸞鳳不啄泥。
仙人雲濤觀，俗子閭巷迷。
念昔喜讀書，五車號輕齎。
東瞻識津涯，西顧分町畦。
博物辨鼮鼠，誦賦嗤雌蜺。
軒冕不克求，舌在徒問妻。
世事莫相告，慕虛但攀稽。
頼有逍遥篇，爾來頗思齊。
道真本微眇，至言乃筌蹄。
壹氣中夜存，大方刓角圭。
勉從赤松子，定有青雲梯。
非若朝市門，强力相排擠。
晚友王子喬，如得照水犀。
因之喻蘇耽，衰暮毋噬臍。
緬思灊天柱，雲白風淒淒。
築居留四鄰，與子參杖藜。